ሚኒስቴሩ ወደ ዩኒቨርሲቲዎች ከገቡ ተማሪዎች ውስጥ 42በመቶ ሴቶች መሆናቸውን ገለጸ
በሀገሪቱ ወደ ከፍተኛ ትምህርት ተቋማት ከገቡት ተማሪዎች ውስጥ 42 በመቶ ሴቶች መሆናቸውን ትምህርት ሚኒስቴር ገለጸ፡፡የሚኒስቴሩ የከፍተኛ ትምህርት ተቋማት ሚኒስትር ዴኤታ ዶክትር ሳሙኤል ክፍሌ ለዋልታ እንደገለጹት፤ በ2009 የትምህርት ዓመት ብቻ ወደ ከፍተኛ ትምህርት ተቋማት ከገቡት ተማሪዎች ውስጥ 42 በመቶ ሴቶች ናቸው ፡፡አጠቃላይ በዩኒቨርሲቲዎቹ ከአንደኛ ዓመት አንስቶ እስከ ዘንድሮ ተመራቂ ያሉ የሴቶች ተሳትፎ 38 በመቶ ማድረስ እንደተቻለ ዶክትር ሳሙኤል አስረድተዋል ፡፡አሁን ላይ በ33ቱ የመንግስት ዩኒቨርሲቲዎች 133ሺህ ተማሪዎች ትምህርታቸውን እየተከታተሉ መሆናቸውን በመጠቆም ፡፡ይህ አሃዝ ከዓምናው ጋር ሲነጻጸር በ8 ሺህ ተማሪዎች ብልጫ እንዳለው አክለው ገልጸዋል፡፡በዩኒቨርስቲዎች ሴት ያሉ መምህራንንና ሴት አመራሮችን ለማፍራት በተደረገው ጥረትም  20 በመቶ መድረሱን ጠቁመዋል፡፡በዚህ ረገድ ሴቶችን ለማብቃትና የአመራርነት ሚናቸውን በማጎልበት ተሳትፎአቸውን ማጠናከር  የሚያስችሉ ሁኔታዎችን ይበልጥ ምቹ ማድረግ ያስፈልጋል ብለዋል፡፡በአንደኛ ደረጃ ትምህርት ግን የአንድ ለአንድ ትምህርት ምጥጥኑን በሀገር አቀፍ ደረጃ እየተሳካ እንደሆነ ነው ያመለከቱት ፡፡በተለይም ትምህርን ለሴቶች በአግባቡ በማዳረስ የሀብት ባለቤት ማድረግ ከተቻለ በሀገራዊ ዕድገት ላይ ያለው ድርሻም ከፍተኛ መሆኑን ነው ያስገነዘቡት ፡፡በሁለተኛው የዕድገትና ትራንስፎርሜሽን ዕቅድ መጨረሻ ወደ ከፍተኛ ትምህርት የገቡ ሴት ተማሪዎችን ቁጥር ወደ 45 በመቶ ለማድረስ መታቀዱን ገልጸዋል ፡፡በሀገሪቱ ቀደም ካሉት ዓመታት የሴት ተማሪዎች ቁጥር እየጨመረ ቢሆንም አሁንም ወደ 50 በመቶ ለማድረስ በርካታ ሥራዎችን ማከናወን እንደሚገባ ነው ያመለከቱት ፡፡ 